Þingræður haldnar á Alþingi Íslendinga



Herra forseti. Hv. heilbr.- og trn. hefur haft til athugunar frv. til 1. um breyt. á almannatryggingalögum á þskj. 286, en efni þess er að kveða skýrt á um það í lögum, að vaxtatekjur elli- og örorkulífeyrisþega skuli ekki skerða tekjutryggingu þeirra sem rétt eiga á tekjutryggingu. Nefndin fékk umsögn frá ríkisskattstjóra út af þessu máli, og kom þá í ljós að ríkisskattstjóri hafði samkv. bréfi til skattstjóra 17. apríl 1980, sem fylgir hér nál., lagt svo fyrir, að vaxtatekjur þessara lífeyrisþega skuli ekki teknar inn í vottorð þegar um vottorð frá skattstjórum er að ræða varðandi ákvörðun um tekjutryggingarupphæð. Engu að síður taldi ríkisskattstjóri að það væri ótvíræðara að kveða á um þetta í lögum. En hann taldi að orðalag frv. væri ekki nægilega skýrt í þeim efnum og það kæmi ekki nægilega vel fram, að vextir af spariskírteinum og öðrum slíkum kröfum væru þarna meðtaldir, og hann stakk upp á því við n. í bréfi til hennar að greinin orðaðist eins og n. hefur flutt brtt. um á þskj. 464, að 1. gr. frv. orðist svo: „Til tekna í þessu sambandi teljast ekki vextir, verðbætur eða gengishagnaður sem frádráttarbær er við ákvörðun tekjuskattsstofns“. Á fund n. kom einnig Jón Ingimarsson skrifstofustjóri í heilbr.- og trmrn., og hann mælti með því við n., ef menn væru þeirrar skoðunar að þessar tekjur ættu ekki að hafa áhrif á ákvörðun tekjutryggingar, að flytja þessa brtt. þannig að tekin væru af öll tvímæli, þar sem hann taldi að almannatryggingalögin gerðu ekki greinarmun á skattskyldum tekjum og öðrum tekjum. Nefndin varð því sammála um að flytja þessa brtt., eins og ríkisskattstjóri lagði til og ég hef hér lesið, og mælir með því að frv. verði samþ. að þeirri brtt. samþykktri. Einn nm., Helgi Seljan, skrifaði undir nál. með fyrirvara.



Herra forseti. Ég skrifaði undir nál. um þetta mál með fyrirvara og fyrirvari minn tengist því, að ég hefði gjarnan viljað láta skoða málið betur með tilliti til þess að ákveðið hámark yrði sett þarna inn í. Ég ætla ekki að fjölyrða um þetta mál. Það kom vel fram hjá ríkisskattstjóra og hv. frsm. hefur rakið það, hvaða breytingu hann taldi nauðsynlegt að gera á frvgr., eins og hún var fyrst orðuð, til að taka af öll tvímæli, og ég efa ekki að þar hafi hann nokkuð til síns máls. Ég nefni það hins vegar sem dæmi, að ég þekki tekjutryggingarmann sem er með nokkrar milljónir í vaxta- og verðtryggingartekjur á s. l. ári, og þá verður manni hugsað til hinna fjölmörgu, sem ekkert slíkt hafa til viðbótar, og þá læðast að mér ýmsar efasemdir um að þetta eigi að vera eins fortakslaust og þarna er. Ég taldi ekki rétt að ganga gegn ákveðinni ábendingu ríkisskattstjóra um þá breytingu sem varð á frv. í meðferð n., ef um vafaatriði er á annað borð að ræða. Ég verð að segja það, að ég dreg í efa að þarna sé um nokkurn vafa að ræða, en það eru auðvitað allir þdm. sammála um að þarna eigi að taka af öll tvímæli, og þegar þessi embættismaður, sem fer nú varlega og vandlega í alla hluti, telur að þetta sé rétt, þá get ég ekki staðið gegn því og sé enga ástæðu til þess. En gjarnan hefði mátt skoða örlítið betur hvað hér er í raun og veru um miklar fúlgur að ræða, sem koma þarna til greina, og fólk heldur sinni tekjutryggingu engu að síður.



Herra forseti. Ég tek undir þau ummæli hv. þm. Helga Seljans, að ég held að það sé rétt að taka af tvímæli í þessum efnum. Þess vegna hef ég ásamt öðrum nm. í heilbr.- og trn. flutt um það till., að þetta frv. verði samþ. svo breytt eins og ég sagði áðan. Það, sem ég vildi í framhaldi af því, sem ég gerði grein fyrir áðan, segja til upplýsinga fyrir hv. d., er að nýlega var skattalögum breytt, eins og mönnum er kunnugt, og í þeim breytingum var það sjónarmið mjög ofarlega á baugi að verðtryggingargreiðslur, sem menn fá til þess að höfuðstóll t. d. sparifjár eða spariskírteina rýrni ekki, slíkar verðtryggingargreiðslur séu í eðli sínu ekki tekjur. Þetta eru einungis greiðslur til þess að halda verðgildi þessarar eignar, sem eru peningar, og þess vegna var í þeim lögum alveg skýrt tekið fram að verðtryggingargreiðslur væru ekki tekjuskattsskyldar. Alveg á sama hátt er ég þeirrar skoðunar, að það eigi ekki að skerða tekjumöguleika elli- og örorkulífeyrisþega þótt þeir hafi slíkar verðtryggingartekjur. Það orkar kannske meira tvímælis, þegar farið er að tala um vaxtatekjur í viðbót við verðtryggingartekjur, hvernig á með þetta að fara. En í skattalögunum, sem við erum nýbúnir að afgreiða, er þetta þannig líka, að vaxtatekjurnar eru ekki skattskyldar nema hjá þeim sem skulda. Ég vildi til viðbótar benda á þetta og að það, sem við leggjum til nú í heilbr.- og trn., er í beinu framhaldi af því sem gert var með breytingu á skattalögunum.

Frsm. Jón Helgason): Herra forseti. Samgn. hefur fjallað um frv. til l. um breyt. á lögum um skipulag ferðamála, en efni þess er á þá leið, að Stéttarsamband bænda tilnefni einn fulltrúa í Ferðamálaráð til viðbótar þeim sem þar sitja fyrir. Þetta frv. var sent til umsagnar og þær bárust frá Ferðamálaráði og samgrn. Þar er lagt til að þetta frv. verði samþ. Ferðamálaráð tekur sérstaklega fram að það telji æskilegt að fá fulltrúa frá slíkum heildarlandssamtökum sem Stéttarsamband bænda er inn í Ferðamálaráð. Fjarverandi við afgreiðslu málsins voru tveir nefndarmanna.



Herra forseti. Ég sé ekki ástæðu til þess að fara fleiri orðum um þetta mál. Ég reyndi að gera grein fyrir því hér á sínum tíma í framsögu. Ég vil bara þakka samgn. fyrir jákvæða afgreiðslu á þessu máli.